Verkehr in Uganda

De **Verkehr in Uganda** warrt besünners dorvun präägt, dat Uganda en Binnenland is un kenen Togang to de See hett. In de Vergangenheit weer dorüm de Bo vun de Iesenbahn (Ugandabahn) na de Küst vun groot Bedüden för Hannel un Weertschop. (Tallen sünd vun 1999, wenn nich anners angeven).

## Iesenbahn

Uganda hett alltohoop 1.241 Kilometer Sporen kumplett in Een-Meter-Spoorwiet. De höört all to de Ugandabahn, de siet 1896 vun de Küst vun Kenia ut boot worrn is. Streken föhrt vun de Grenz to Kenia över Tororo, Busembatia, Jinja un Kampala bet na Kasese, wat nah an de Grenz to de Demokraatsche Republiek Kongo liggt. Siedenstreken föhrt vun Kampala na Port Bell an’n Viktoriasee, vun Busembatia un Jinja twee Streken, de beid na Namasagali geiht, un över Mbale, Lira, Gulu na Pakwach.

Alle disse Streken sünd in kenen goden Tostand un warrt opstunns blots för Frachtverkehr bruukt.

Verbinnen na de Naverlänner bestaht dormit aktuell blots na Kenia. Dat noorddüütsche Ünnernehmen Thormählen Schweißtechnik plaant in’n Sudan en nee Iesenbahnnett optoboen, dat ok wieter bet na Uganda recken schall.

## Straten

Uganda as fröhere Kolonie vun Grootbritannien hett Linksverkehr. An de Grenzen to’n Kongo, den Sudan un Ruanda mutt de Stratensiet wesselt warrn, de Navers Tansania un Kenia fohrt ok links un an de Grenz is keen Wessel nödig. Dat Stratennett is alltohoop 27.000 Kilometer lang. Dorvun hebbt blots 1.800 Kilometer en faste Deek. 25.200 Kilometer sünd ahn faste Deek. Dorvun sünd üm un bi 4.800 Kilometer Allwederstraten (Tallen vun 1990).

### Busverkehr

Överlandbusse verkehrt in vele Landsdelen. Neven Överlandbusse gifft dat noch de Matatas, wat lüttjere Busse sünd, de nich na Fohrplan fohrt. De Matatus fohrt, wenn noog Lüüd dor sünd, de na en Teel wüllt.

## Verkehr över’t Water

De wichtigste Waterweg för Uganda is de Viktoriasee. De Verkehr löppt tomehrst över Port Bell, dat Kampala as Haven deent. Annere Städer mit Havens an’n Viktoriasee sünd Entebbe un Jinja. Vun Bukakata bi Masaka fohrt ene Fähr na Luku op de Ssese-Eilannen.

Annere Seen un Strööm, op de Scheep fohrt, sünd Albertsee, Kyogasee, Georgsee, Eduardsee un de Nil, op den aver kene Schipperee över längere Streken mööglich is, vun wegen de velen Waterfäll, Undeepden un Stroomsnellen.

### Hannelsmarine

Uganda hett dree Scheep vun mehr as 1.000 BRT, alltohoop 5.091 BRT, allens Rull-rop/Rull-raf-Scheep. Se heet MV Pamba, MV Kaawa un MV Kabalega un fohrt op’n Viktoriasee.

Fröhere Scheep in Uganda weren de MV Barbus un de MV Bukoba. De MV Barbus is 1996 sunken (mehr as 100 Dode). De MV Bukoba, de twischen Port Bell, Mwanza un Kisumu föhr, is in’n Mai 1996 mit mehr as 600 Minschen an Boord sunken.

## Flaaghavens

Uganda hett alltohoop 26 Flaaghavens. De gröttste un bedüdenste is mit Afstand de internatschonale Flaaghaven Entebbe, de ok in de Neeg vun de Hööftstadt Kampala liggt. Vun de 26 Flaaghavens hebbt veer faste Pisten, de annern 22 hebbt kene faste Pist.

Todem hett Uganda enen utwiesten Heevschruber-Lannplatz in Kampala.

Flaaghavens mit faste Deek na Läng vun de Rullbahnen:
* över 3.047 m: 3
* 1.524 bet 2.437 m: 1

Flaaghavens ahn faste Deek na Läng vun de Rullbahnen:
* 2.438 bet 3.047 m: 1
* 1.524 bet 2.437 m: 6
* 914 bet 1.523 m: 8
* weniger as 914 m: 7